Tara Price

Tara Price er en rollefigur fra TV-serien CSI: Miami. Hun blir spilt av den amerikanske skuespilleren Megalyn Echikunwoke.

Om rollefiguren 
CSI: Miami er en spenningsserie der rettsmedisinere løser kriminalgåter i Miami i Florida.

Price dukket opp i den andre episoden av seriens sesong 7, som erstatning for den nylig myrdede rettsmedisineren Shannon Higgins. Prices aller første jobb var å undersøke et brannskadet menneskelik som ble oppdaget på en strand. Kollegaen Eric Delko møter henne på laboratoriet etter at hun er ferdig med obduksjonen, og han blir umiddelbart tiltrukket av henne. I en senere episode er Price med ut til et åsted der bygningen hun befinner seg i kollapser, og hun skader en skulder. Sjefen for rettsmedisinerne, Horatio Caine, overtaler Price til å ansette hans sønn Kyle som ny praktikant. En flaske oksykodon-piller forsvinner deretter fra et offer etter en bilulykke. Kyle oppdager at Price er avhengig av piller, og forsøker å konfrontere henne med dette. Like etter eksploderer en hjemmelaget granat under en annen obduksjon, og da faller pilleboksen ut av Prices lomme. Hun forsøker febrilsk å plukke opp pillene, og kollegaen Wolfe legger merke til det. Han ber henne skaffe hjelp. Men etter en rekke andre hendelser hvor også andre ansatte oppdager at hun har stjålet piller, får Price sparken. 

CSI: Miami
TV-figurer